**הידרוקסיכלורוקווין גופרתי** או בקיצור **הידרוקסיכלורוקווין** (באנגלית: **Hydroxychloroquine**, ראשי תיבות: **HCQ**) שנמכרת בחלק מהמקרים תחת השם **פלקווניל** (Plaquenil), היא תרופה למניעה וטיפול במלריה באזורים בהם המלריה נותרת רגישה לכלורוקין. כמו כן היא ניתנת, בדרך כלל בשילוב עם תרופות נוספות, גם למניעה וטיפול באמבה טפילית ובמספר מחלות אוטואימוניות, כגון דלקת מפרקים שיגרונית וטיפול בלופוס (זאבת אדמנתית מערכתית).

התרופה מאושרת לשימוש על ידי מנהל התרופות והמזון האמריקאי (ה-FDA), ונמצאת בסל התרופות בישראל וחייבת במרשם רופא. כמו כן, היא נמצאת ברשימת התרופות החיוניות של ארגון הבריאות העולמי. בשנת 2020 הייתה זו התרופה ה-128 הנפוצה ביותר בארצות הברית, עם יותר מחמישה מיליון מרשמים.

תופעות לוואי
------------

חלק מתופעות הלוואי של הידרוקסיכלורוקווין מצריכות טיפול רפואי דחוף והן כוללות הפרעות בראייה, פגיעה בשמיעה, עייפות בלתי רגילה, התנהגות אובדנית, דיכאון, עצבנות, חרדה או בלבול, קשיי שינה, מחשבות שווא, הזיות או התלהבות יתר, חום גבוה, צמרמורות קשות או פרכוס, חבורות, כאב גרון או כיבים בפה, שינויים בקצב הלב, צהבת, נפילת סוכר, תסמונת DRESS, תסמונת SWEET (אנ') ומגוון תסמונות עור נוספות. תופעות לוואי נוספות כוללות: בחילה, הקאה, שלשול, כאבי בטן, איבוד תיאבון, חולשת שרירים, סחרחורת, צלצולים באוזניים, כאב ראש, נשירת שיער והיחלשות שריר הלב (קרדיומיופתיה, המביאה לקשיי נשימה, שיעול, יתר לחץ דם, בצקת, עלייה בקצב הלב וירידה בכמות השתן). התרופה איננה מומלצת בהריון עקב סיכון לעובר, הכולל בעיות בתפקוד המוח, בשמיעה, בשיווי המשקל ובראייה.

היסטוריה
--------

כלורוקין היא תרופה שפותחה עוד בשנות ה-30 של המאה העשרים ושימשה כטיפול נגד מלריה. עם זאת, נודע כי זהו חומר רעיל וכי מנת יתר שלו או אפילו טיפול ממושך עלולים להסתיים במוות. מאוחר יותר פותחה התרופה הידרוקסיכלורוקווין, שיעילה באותה מידה אך פחות רעילה.

### מחלת נגיף קורונה 2019

במרץ 2020 הראו מספר מחקרים בתרביות תאים שהתרופות למלריה כלורוקווין והידרוקסיכלורוקווין יעילות גם נגד נגיף הקורונה SARS-CoV-2. שתי התרופות מנעו מהנגיף להשתכפל בתאים שהודבקו, אם כי הידרוקסיכלורוקווין הייתה יעילה פי 15 ונמצאה יעילה גם כטיפול מונע. עם זאת יש לציין שעדיין מדובר בטיפול ניסיוני בלבד.

מכיוון שהידרוקסיכלורוקווין סומנה כאחת ההבטחות, נערך מחקר מזויף, בו ניתן למטופלים כמות הידרוקסיכלורוקווין פי 6 מהמומלצת ופי 3 מהמותרת ותוצאותיו היו כי 28% מאלו שטופלו בה לצד טיפול תומך מתו. כמו כן, ציינו החוקרים כי נטילת התרופה מלווה בתופעות לוואי קשות כגון הפרעות קצב בלב.

ב-25 באפריל, לפי הודעה של ה-FDA האמריקני, אין להשתמש בתרופה כלורוקין\הידרוקסיכלורוקווין כדי לטפל בקורונה - מחוץ למערך נסיוני של בתי החולים. ה FDA קיבלו דיווחים רבים על הפרעות קצב לב וסכנות נוספות.

ב-19 במאי 2020 חשף נשיא ארצות הברית דונלד טראמפ כי החל ליטול את התרופה כדי למנוע התפתחות מחלה, אף על פי שלא הוכח מחקרית כי נטילת הידרוקסיכלורוקווין אכן יעילה כנגד מחלת נגיף קורונה 2019.

ב-26 במאי 2020, ארגון הבריאות העולמי הודיעו כי הניסויים בתרופה הופסקו. הנשיא האמריקני הודיע כי הפסיק ליטול אותה. לפי אנתוני פאוצ'י, ראש מכון המחקר למחלות מידבקות ואחד מראשי צוות הבית הלבן לטיפול בקורונה, התרופה אינה אפקטיבית בטיפול במחלת הקורונה.

ב-30 במאי 2020, ארגון הבריאות העולמי פרסם כי מחקרים הצביעו על כך שלהידרוקסיכלורוקווין אין תועלת קלינית בטיפול במחלת הקורונה.

קישורים חיצוניים
----------------

ויקישיתוף מדיה וקבצים בנושא **הידרוקסיכלורוקווין** בוויקישיתוף

הערות שוליים
------------

1. 1 2  סאנופי אוונטיס ישראל בע"מ, עלון לצרכן - פלקווניל, באתר משרד הבריאות - מאגר התרופות, ‏11/2022
2. ↑  Hydroxychloroquine Sulfate, Drugs.com, ‏13 באפריל 2020
3. 1 2 3 4 5  ד"ר גל חיימוביץ', האם תרופה למלריה יעילה נגד הקורונה?, באתר מכון דוידסון לחינוך מדעי, ‏1 באפריל 2020
4. ↑  הידרוקסיכלורוקווין, באתר infomed.co.il
5. ↑  פלקוויניל PLAQUINIL, באתר בשבילך
6. ↑  World Health Organization model list of essential medicines: 21st list 2019, WHO
7. ↑  The Top 300 of 2020, ClinCalc DrugStats Database
8. ↑  Xueting Yao, Fei Ye, Miao Zhang, Cheng Cui, Baoying Huang, Peihua Niu, Xu Liu, Li Zhao, Erdan Dong, Chunli Song, Siyan Zhan, Roujian Lu, Haiyan Li, Wenjie Tan, Dongyang Liu, In Vitro Antiviral Activity and Projection of Optimized Dosing Design of Hydroxychloroquine for the Treatment of Severe Acute Respiratory Syndrome Coronavirus 2 (SARS-CoV-2), Oxford University, ‏09 March 2020
9. 1 2  מחקר נוסף מצביע על כך שהתרופה הידרוקסיכלורוקווין לא יעילה לקורונה, באתר DoctorsOnly, ‏22 באפריל 2020
10. ↑  טל שניידר, אזהרה של ה FDA, באתר טוויטר, ‏25 באפריל 2020
11. ↑  טראמפ: לוקח תרופה נגד הקורונה, שמעתי סיפורים טובים, באתר ynet, 19 במאי 2020
12. ↑  N12 - ארגון הבריאות העולמי עצר ניסויים בתרופה שטראמפ אמר... באתר N12, ‏2020-05-26
13. ↑  Zachary Brennan, Fauci: Hydroxychloroquine not effective against coronavirus, POLITICO (באנגלית)
14. ↑  Q&A : Hydroxychloroquine and COVID-19, www.who.int (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4160971-2

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.